**Narava je super, klopi pa ne – zaščitite se!**

**Toplo vreme in sonce vabi k dejavnostim v naravi, na plan pa privabi tudi klope. Ti med drugim prenašajo tudi klopni meningoencefalitis (KME), zaradi katerega v zadnjih letih v Sloveniji povprečno zboli okoli 100 ljudi. Nekaterim okužba pušča trajno invalidnost, lahko vodi v smrt. Cepljenje učinkovito in varno ščiti pred okužbo s KME.**

Klopi se nahajajo predvsem v gozdni podrasti, grmovju vlažnih mešanih gozdov, travi, a dobimo ga lahko tudi na otroškem igrišču ali na domačem vrtu. Prenašajo lahko povzročitelje bolezni, ki lahko pri človeku povzročijo resne zdravstvene težave. V Sloveniji je med boleznimi, ki jih prenašajo klopi, najpogostejša lymska borelioza – pojavlja se po vsej i državi, na leto zaradi te bolezni zboli med 3 tisoč in 7 tisoč ljudi.

Slovenija spada v vrh evropskih držav po pojavljanju klopnega meningoencefalitisa. Pojavnost klopnega meningoencefalitisa in lymske borelioze je v Sloveniji največja v toplejšem delu leta in doseže vrh v poletnih mesecih.

Tako je v tem trenutku še pravi čas, da se lahko tisti, ki še niso bili cepljeni proti klopnemu meningoencefalitisu, proti tej bolezni zaščitijo s cepljenjem. Proti lymski boreliozi cepiva ni, se pa bolezen zdravi z antibiotiki.

**Cepljenje proti klopnemu meningoencefalitisu je priporočljivo za vse osebe, starejše od 1 leta. Brezplačno pa je na voljo za otroke, rojene od leta 2016, pri čemer morajo biti ob cepljenju starejši od 1 leta. Prav tako je se lahko v breme obveznega zdravstvenega zavarovanja proti KME cepijo vsi odrasli, ki v tekočem letu dopolnijo 45, 46 ali 47 let ter zamudniki. V letošnjem letu so tako do cepljenja v breme obveznega zdravstvenega zavarovanja upravičene osebe, rojene od leta 1970 do 1980.**

Cepljenje (osnovno cepljenje oz. 3 odmerke) zgoraj naštetim osebam krije obvezno zdravstveno zavarovanje in se lahko opravi pri pediatru oz. izbranem osebnem zdravniku.